元夕夜坐觀黄庭經
作者：韓淲
朝代：宋

paragraphs: 虛簷湧月垂小窗，屋外有山流澗江。
夜氣少定百念降，膝席引手挑油缸。
靜取黄庭誦琅琅，爐煙噴結柏子香。
上元仙官朝紫皇，九關洞開鳳鸞翔。
清輝影導胎禽雙，前昂後低幡節幢。
塵間如帑正紛厖，眇然駢羅萬家邦。
形軀已經幾星霜，回思淡薄天人糧。
却滅百邪致欣昌，收聲藏神味差長。